OpenLLM-France/wikimedia huggingface dataset:
# John Wilson (matemàtic)

John Wilson (Applethwaite, 6 d'agost de 1741 - Kendal, 18 d'octubre de 1793) fou un matemàtic i jurista anglès del segle xviii, conegut pel teorema de Wilson.

## Vida

Wilson va estudiar al Peterhouse College de la universitat de Cambridge on es va graduar amb les millors qualificacions en matemàtiques el 1761. Encara estudiant, va ser un dels més ardents defensors d'Edward Waring com a professor lucasià.
Va ser escollit fellow del Peterhouse el 1764.
Fins al 1766 va donar classes a Cambridge, guanyant-se una bona reputació, però a partir d'aquesta any va dedicar-se sobretot a la seva carrera com advocat al Middle Temple, arribant a ser-ne degà. També va exercir com a jutge i va ser nomenat cavaller. Tot i així, no devia deixar del tot la seva activitat científica, com ho demostra el fet que fos nomenat fellow de la Royal Society el 1782.

## Obra

Wilson és recordat pel teorema de Wilson que diu que un nombre natural, $p$, és primer, si i només si $1+(p-1)!$ és divisible per $p$. El teorema, inicialment, va ser enunciat el 1770 per Waring; Wilson va demostrar que era condició suficient. La demostració completa que és condició necessària i suficient es deu a Lagrange el 1773.
Aquest teorema, que aparentment millorava el mètode del sedàs d'Eratòstenes per contrastar si un nombre és o no primer, es va demostrar impracticable, ja que l'expressió $(p-1)!$ es fa extremadament tediosa de calcular a mesura que $p$ es fa més gran.

## Referències

* ↑ O'Connor & Robertson, MacTutor History of Mathematics.
* ↑ Broadbent, Complete Dictionary of Scientific Biography.
* ↑ Clawson, 1996, p. 151.
* ↑ Rowland, 2002, p. 232.
* ↑ Clawson, 1996, p. 152.

## Bibliografia

* Clawson, Calvin C. Mathematical Mysteries: The Beauty and Magic of Numbers (en anglès). Springer, 1996. ISBN 978-0-306-45404-2.
* Rowland, Tima «Proofs in Number Theory: History and Heresy» (en anglès). Proceedings of the Annual Meeting of the International Group for the Psychology of Mathematics Education, Vol. 1, 2002, pàg. 230-235.

## Enllaços externs

* O'Connor, John J.; Robertson, Edmund F. «John Wilson (matemàtic)» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Broadbent, T.A.A. «Wilson, John» (en anglès). Complete Dictionary of Scientific Biography, 2008. [Consulta: 25 maig 2015].
* Lemmings, David. «Wilson, Sir John» (en anglès). Oxford Dictionary of National Biography, 2004. [Consulta: 31 gener 2025].
# Bellecelle

Bellecelle fou un monestir al Llenguadoc, a l'Albigès. Els terrenys foren donats a Benet d'Aniana pel comte de l'Albigès, Ulfari, probablement vers 812. Aquestos terrenys estaven a la vora del riu Agout als límits entre les diòcesis d'Albi i Narbona i s'havien de destinar a construir un monestir, el qual fou aixecat pels monjos d'Aniana, que van donar a l'edificació el nom de monestir de Bellecelle, amb l'església sota advocació de Sant Benet proveint-lo de tot el necessari. Benet d'Aniana hi va enviar dotze religiosos sota un abat que estaria sota autoritat de l'abat d'Aniana (vers 814) càrrec pel que poc després fou nomenat abat Jordi (designat pel mateix Benet al seu propi lloc quan va marxar cap a la cort de Lluís el Pietós). Amb consentiment d'aquest Jordi i de Nebridi de Narbona, amic de Benet, així com altres autoritats religioses, es va determinar que Bellecelle podria elegir el seu abat entre els monjos del monestir si n'hi havia algun digne del càrrec, però si no se'n trobava cap prou digne seria escollit entre els monjos del monestir d'Aniana; l'abat d'aquest monestir tindria dret d'inspecció i de correcció, si s'esqueia, sobre el de Bellecelle. Benet va demanar la confirmació de la fundació i les normes establertes a l'emperador que la va concedir en diploma datat a Aquisgrà el 9 de març del 819. L'emperador va agafar el monestir sota la seva protecció especial i li va garantir les mateixes immunitats que a l'abadia d'Aniana.
Més tard fou independent i va esdevenir abadia que es va fer cèlebre par la regularitat i el nombre dels monjos que la van habitar. estava situada a la rodalia de Castelnau-de-Brassac (avui al departament del Tarn), i formà part de la diòcesi de Castres quan aquesta es va segregar de la d'Albi. No es coneix cap document que faci esment d'aquest monestir fora de la confirmació imperial del 819. El monestir mateix desaparegué en circumstàncies desconegudes potser al segle xvi.

## Notes

* ↑ no pas Benet d'Aniana, que encara no era sant, sinó Benet de Núrsia
# Robin Reid

Robin Reid (Invercargill, 16 de desembre de 1975) Robin Neil Reid va ser un ciclista neozelandès, que va ser campió de contrarellotge i olímpic de Nova Zelanda. que fou professional des del 2003 fins al 2008. En el seu palmarès destaca el campionat nacionals en contrarellotge de 2005. Va guanyar la cursa del Tour de Pakistan l'any 2007. Allà va conèixer l'antiga ciclista professional Britta Martin, nascuda a Alemanya, que va guanyar les seccions femenines de l'esdeveniment i ha estat junts des de llavors. A finals del 2007 van anar a viure junts a Nelson, Nova Zelanda. Britta Martin competeix des del 2008 com a triatleta professional principalment a la distància Ironman.
Des d'aleshores, Robin Reid també està competint en curses de triatló. La seva cursa de distància ironman més ràpida va ser al Challenge Roth a Alemanya 2014, acabant en un temps de 8 h 54 min 14 s per 18è en un camp de 3500 competidors. El febrer de 2015 Robin Reid va celebrar la seva victòria a l'Ironman 'Marlborough Sounds Half juntament amb Britta Martin com a dona més ràpida en aquest esdeveniment.

## Palmarès

Palmarès.
* 2000
** Vencedor d'una etapa del Tour de Wellington
* 2001
** Vencedor d'una etapa del Tour de Wellington
* 2002
** 1r del Tour de Wellington i vencedor de 2 etapes
* 2003
** Vencedor d'una etapa del Tour de Southland
* 2004
** Vencedor d'una etapa del Tour de Vineyards
** Vencedor de 2 etapes del Tour de Wellington
** Vencedor d'una etapa del Tour de Southland
** Vencedor d'una etapa a la Volta als Emirats Àrabs Units
* 2005
** Campió de Nova Zelanda en contrarellotge
* 2007
** 1r a la Volta al Pakistan i vencedor de 3 etapes
** Vencedor d'una etapa a la Volta a Islamabad

## Referències

* ↑ Peter Gibbs. «Triathletes taking on the world at a fast clip». The Nelson Mail, 10-06-2015.
* ↑ Peter Gibbs. «Reid comes 18th in Germany». The Nelson Mail, 22-07-2014.
* ↑ «Results DATEV Challenge Roth 2014 (Men)». mikatiming.de, 20-07-2014.
* ↑ Patrick Dawkins. «Reid runs off anxiety for easy ironman win». Marlborough Express, 09-02-2015.
* ↑ Fitxa a museociclismo.it
* ↑ Fitxa als Jocs Olímpics Arxivat 2012-11-14 a Wayback Machine.
# Associació d'Advocats de Suècia

L' Associació d'Advocats de Suècia (suec: Sveriges advokatsamfund) és una organització d'advocats suecs, inclosos els membres de l'Advocacia que exerceixen l'advocacia, sota el títol d'advokat, un títol que està protegit per la llei sueca i reservat a l'ús exclusiu dels membres de l'Associació.
Des de 1981, l'associació es troba a Tryggerska villan al Diplomatstaden, Estocolm.

## Referències

* ↑ «Justitiekanslern överklagar ett beslut fattat av advokatsamfundets disciplinnämnd till Högsta domstolen». Arxivat de l'original el 2021-07-13. [Consulta: 14 octubre 2022]. jk.se.
# Black Box

Black Box (originalment en francès, Boîte noire) és una pel·lícula francesa coescrita i dirigida per Yann Gozlan, estrenada el 2021. S'ha doblat i subtitulat al català.

## Sinopsi

Mathieu Vasseur, Enginyer aeronàutic graduat per ENAC, tècnic de l’autoritat responsable de les investigacions de seguretat en aviació civil, ha d’esbrinar per què l’avió que cobria el vol Dubai-París es va estavellar als Alps. L’anàlisi de la caixa negra li fa pensar més enllà d’un error humà o una avaria tècnica, i investiga en secret per aprofundir en un cas molt sospitós.

## Repartiment

* Pierre Niney: Mathieu Vasseur
* Lou de Laâge: Noémie Vasseur
* André Dussollier: Philippe Rénier
* Sébastien Pouderoux: Xavier Renaud
* Olivier Rabourdin: Victor Pollock
* Guillaume Marquet: Antoine Balsan
* Mehdi Djaadi: Samir
* Anne Azoulay: Caroline Delmas
* Aurélien Recoing: Claude Varins
* André Marcon: Dorval
* Philippe Maymat: el capità
* Quentin d'Hainaut: el guàrdia de seguretat
* Lorène Devienne: Jeanne, l'hostessa de cabina
* Grégori Derangère: Alain Roussin

## Anècdota

Per a l'escena de recepció organitzada per ENAC Alumni, l'equip de cinema va convocar autèntics graduats de l'École nationale de l'aviation civile.

## Referències

* ↑ «Black box». Goita què fan ara, 2021. [Consulta: 8 setembre 2022].
* ↑ «Black box». Ésadir.cat. [Consulta: 8 setembre 2022].
* ↑ «'Black Box' i 'La fada de les estacions' s'estrenen aquest divendres en català». Generalitat de Catalunya. [Consulta: 8 setembre 2022].
* ↑ Recherche figurants pour le Film de Yann Gozlan « La Boîte Noire » avec Pierre Niney et André Dussollier

## Enllaços externs

* Tràiler en català
# Espai mesurable

Un espai mesurable o espai de Borel (no confondre amb σ-àlgebra de Borel) és un parell ordenat $\left(\Omega ,{\mathcal {B}}\right)$ format per un conjunt Ω i una σ-àlgebra ${\mathcal {B}}$ sobre Ω.
En teoria de la probabilitat, el conjunt Ω s'anomena l'univers i els elements de ${\mathcal {B}}$ s'anomenen els esdeveniments (en particular, $\Omega$ s'anomena l'esdeveniment cert, i $\emptyset$ s'anomena l'esdeveniment impossible).

## Exemples

* Sigui Ω un univers qualsevol; $\left(\Omega ,{\mathcal {P}}(\Omega )\right)$, on ${\mathcal {P}}(\Omega )$ és el conjunt de les parts de Ω, és un espai mesurable. Aquest exemple és important, ja que si Ω és finit o numerable llavors la σ-àlgebra engendrada pels esdeveniments elementals és igual a ${\mathcal {P}}(\Omega )$.
* Sigui Ω un univers qualsevol; $\left(\Omega ,\{\emptyset ,\Omega \}\right)$ és un espai mesurable ($\{\emptyset ,\Omega \}$ és la σ-àlgebra trivial).
* Quan Ω és un espai topològic, s'utilitza freqüentment l'espai mesurable $\left(\Omega ,{\mathcal {B}}\right)$, on ${\mathcal {B}}$ és la σ-àlgebra de Borel sobre Ω.
En la pràctica, l'univers Ω es defineix en funció de l'experiment aleatori ${\mathcal {E}}$ efectuat, i la σ-àlgebra s'escull en funció dels esdeveniments concernits pel problema.
Si es decideix treballar en la σ-àlgebra trivial, no es pot considerar més que l'esdeveniment cert i l'esdeveniment impossible. Quan l'univers és finit o enumerable, s'escull més sovint la σ-àlgebra discreta: ${\mathcal {P}}(\Omega )$.
En anàlisi, el terme «esdeveniment» té per a sinònim «part mesurable», o també «conjunt mesurable».
Quan, sobre un espai mesurable, es defineix una mesura, l'espai mesurable esdevé un espai de mesura (o un espai de probabilitat en el cas particular d'una mesura de probabilitat).

## Ambigüetat amb els espais de Borel

S'utilitza el terme espai de Borel per diferents tipus d'espais mesurables. Pot fer referència a
* qualsevol espai mesurable, és a dir ser un sinònim d'espai mesurable tal com s'ha definit més amunt o
* un espai mesurable que és Borel-isomòrfic a un subconjunt mesurable dels nombres reals (com abans amb la $\sigma$-àlgebra de Borel)

## Referències

* 1 2 Sazonov, V.V.. Measurable space. Encyclopedia of Mathematics, EMS, 2001.
* ↑ Klenke, Achim. Probability Theory. Berlin: Springer, 2008, p. 18. DOI 10.1007/978-1-84800-048-3. ISBN 978-1-84800-047-6.
* ↑ Kallenberg, Olav. Random Measures, Theory and Applications. 77. Switzerland: Springer, 2017, p. 15 (Probability Theory and Stochastic Modelling). DOI 10.1007/978-3-319-41598-7. ISBN 978-3-319-41596-3.
# Josep Gumbau

Josep Gumbau fou un futbolista català de les dècades de 1910 i 1920. Es desconeix la data de naixement i defunció.
La seva posició al camp solia ser la d'interior dret, tot i que de vegades també havia jugat de davanter centre. Començà a destacar al FC Martinenc l'any 1916. La temporada 1917-18 defensà els colors del FC Barcelona, en què jugà 35 partits i marcà 19 gols, retornant novament al Martinenc la temporada següent. L'any 1921 passà a les files del CE Júpiter, on jugà fins a 1924. També jugà amb la selecció de Catalunya l'any 1917, participant en la Copa Príncep d'Astúries.

## Referències

* 1 2 3 4 «Josep Gumbau». Gran Enciclopèdia Catalana, 23-03-2016. [Consulta: 17 febrer 2016].
* 1 2 3 4 Toni Closa; Josep Pablo, José Alberto Salas i Jordi Mas. Gran diccionari de jugadors del Barça. Editorial Base, 2015. ISBN 978-84-16166-62-6.
# Mireia Trias Jordán

Mireia Trias Jordán (Mont-ras, 22 de març de 2000) és una ciclista professional catalana de l'equip Eneicat-CMTeam.

## Història
### Temporada 2018

La Mireia va córrer a les files del Catema.cat, equip amb què va debutar en curses de la segona categoria UCI (la Setmana Ciclista Valenciana i la Durango-Durango Emakumeen Saria). A més, es va imposar en la copa espanyola femenina en la categoria júnior.

### Temporada 2019

En el seu primer any a l'elit, va córrer a les files del Sopela Women's Team, que li va brindar l'oportunitat de debutar en curses de l'UCI Women's World Tour (l'Emakumeen Bira i la Madrid Challenge by La Vuelta). A més, també va guanyar el Torneo Euskaldun.

### Temporada 2020

En la seva primera temporada al Massi-Tactic, on també corria la seva germana gran, Ariadna Trias, fou la millor corredora espanyola de la Ceratizit Challenge by La Vuelta de Madrid, fou la campiona de Catalunya en ruta, segona en contrarellotge, primera de la Copa Catalana i segona d’Espanya en sub-23. També va aconseguir els seus primers 30 punts UCI, gràcies a la sisena posició al campionat espanyol de ciclisme en ruta.

### Temporada 2022

Es va imposar a la classificació de joves de la Volta Feminina a Portugal.

## Referències

* ↑ «ENEICAT-CMTEAM». [Consulta: 31 gener 2025].
* ↑ Sánchez, Borja. «Mireia Trias i el Catema.cat, campions - 27 maig 2018». L'Esportiu de Catalunya, 27-05-2018. [Consulta: 19 juny 2022].
* ↑ Verdaguer, Marc. «Ser ciclista professional sense deixar de ser nutricionista o estudiant de Medicina». Diari de Girona, 26-02-2020. [Consulta: 19 juny 2022].
* ↑ «Fitxa d'Ariadna Trias» (en anglès). [Consulta: 8 agost 2021].
* ↑ Sánchez, Borja. «Doblet per a Mireia Benito i Mireia Trias a Súria - 20 set 2020». L'Esportiu de Catalunya, 20-09-2020. [Consulta: 19 juny 2022].
* ↑ «El Massi-Tactic afronta el tercer any a l’elit amb l’equip més internacional». Fosbury, 01-02-2021. [Consulta: 21 juny 2022].
* ↑ «Mireia Trias». procyclingstats.com. [Consulta: 19 juny 2022].
* ↑ «Nathalie Eklund faz o pleno e Vera Vilaça chega ao pódio» (en portuguès). Federação Portuguesa de Ciclismo, 19-06-2022. [Consulta: 19 juny 2022].
# Carboncle

«Carboncle» té aquests significats:
* Carboncle (mineral)
* Carboncle (malaltia), malaltia bacteriana que sol afectar a les espècies ovines i bovines
* Carboncle (heràldica), figura en forma de vuit bastonets flordelisats que ixen d'un anellet abismat
# Fantafestival

Fantafestival o Mostra Internazionale del Film di Fantascienza i del Fantastico és un festival de cinema dedicat a les produccions cinematogràfiques dels gèneres de ciència-ficció, fantasia i terror que se celebra anualment a Roma des de l'any 1981 els primers dies de l'estiu. En els darrers anys, mantenint la seva seu central a Roma, s'han realitzat també projeccions en diferents ciutats italianes com Milà, Nàpols, Gènova, Verona, Parma, Ravenna i Càller.
El festival va ser creat el 1981 per Alberto Ravaglioli amb el suport entre 1983 i 2015 d'Adriano Pintaldi. Des de 2019 el festival és dirigit per Michele De Angelis i Simone Starace.
Fantafestival ha presentat i rellançat a Itàlia nombrosos cineastes que més tard s'han convertit en icones del cinema fantàstic. La llista de convidats d'honor inclou grans noms del gènere, com els actors Vincent Price, Christopher Lee, Peter Cushing, John Carradine, Rutger Hauer i Robert Englund, cineastes i productors com Roger Corman, Freddie Francis, George A. Romero, Alexandre Jodorowsky, Sam Raimi i Peter Jackson, i els italians Lucio Fulci, Riccardo Freda, Dario Argento i Lamberto Bava.

## Referències

* ↑ «Il Fantafestival si rinnova ancora e torna dal 10 al 16 giugno» (en italià). ComingSoon.it. [Consulta: 7 setembre 2019].
* ↑ «Fantafestival: Mostra Internazionale del Film di Fantascienza e del Fantastico» (en italià). RomaToday. [Consulta: 7 setembre 2019].
* ↑ «Fantafestival, a Roma dal 5 al 9 dicembre la 38ª edizione ∂ Fantascienza.com» (en italià). Fantascienza.com. [Consulta: 7 setembre 2019].
* ↑ «L'ANTEPRIMA / Al Fantafestival di Roma la fantascienza made in Naples firmata Baino». Identità Insorgenti, 13-06-2019. [Consulta: 7 setembre 2019].
* ↑ «FantaFestival, un casting a Cagliari» (en italià). Casteddu On line, 08-06-2019. [Consulta: 7 setembre 2019].
* ↑ «Horror, Lamberto Bava all’Edoné: «Io volevo studiare Legge»». Corriere della Sera, 22-06-2019.
# Galacticat

Galacticat és un festival de cinema que es celebra anualment al Cine Majèstic de la ciutat de Tàrrega.

## Història

L'any 2022, amb motiu de la IX edició, es va realitzar la primera edició del concurs de guions «Trobada del Talent», a la qual es van presentar 120 projectes. En tant que punt de trobada de la indústria cinematogràfica, també s'hi va organitzar una visita conjunta tant per a les productores i distribuïdores com per als guionistes i directors de cinema per diferents indrets de Ponent per tal de mostrar possibles escenaris per a enregistrar-hi cinema. En la X edició del festival, el 2023, es va commemorar els cinquanta anys de l'estrena del clàssic de terror L'exorcista, dirigit el 1973 per William Friedkin, motiu pel qual la programació va girar al voltant d'aquest film i d'altres obres relacionades amb el món de les possessions demoníaques i el satanisme.
Després de deu edicions, l'any 2024, el Galacticat va deixar de banda el gènere del cinema de terror i fantàstic que havia estat la seva raó de ser fins aleshores, i es va reconvertir en un festival de cinema generalista en què es van projectar 90 films: 50 curtmetratges, 20 llargmetratges i una vintena més de pel·lícules clàssiques. D'aquesta manera es va retre homenatge a la contracultura i les tribus urbanes de les dècades del 1960, 1970 i 1980 amb la projecció de clàssics com Bob Dylan: don’t look back (1967), Let’s get lost (1988), Trainspotting (1996), Paris, Texas (1984) o This Is Spinal Tap (1984), i una versió teatralitzada de The Rocky Horror Picture Show (1975).

## Referències

* ↑ «La segona edició del Galacticat acull a Tàrrega més d'un miler d'espectadors». Nació Digital, 26-10-2015. [Consulta: 8 juliol 2022].
* ↑ «Tàrrega incorpora el terror a la mostra de cinema fantàstic Galacticat». Tàrrega TV, 05-04-2018. [Consulta: 8 juliol 2022].
* ↑ «Galacticat de Trrega dedica la VI edición al poder de la mujer en el cine fantástico y de terror». Europa Press, 13-05-2019. [Consulta: 8 juliol 2022].
* ↑ «120 projectes en la primera edició del concurs de guions al Galacticat», 06-07-2022. [Consulta: 8 juliol 2022].
* ↑ «El Galacticat celebra el desè aniversari de bracet amb Filmin». Territoris.cat, 27-02-2023. [Consulta: 7 març 2023].
* ↑ Pedrós, Laia. «El Galacticat es converteix en festival de cine generalista». Segre, 01-06-2024. [Consulta: 2 juny 2024].
# Eva Urbanová

Eva Urbanová (Slaný, Txèquia, 20 d'abril de 1961) és una soprano txeca que ha tingut una carrera internacional activa des del 1987. Ha estat una artista principal al Teatre Nacional de Praga des del 1990 i ha aparegut com a artista convidada a molts dels millors teatres d'òpera del món, incloent La Scala de Milà i la Metropolitan Opera de Nova York. Ha fet diversos enregistraments per al segell Supraphon i va obtenir el prestigiós premi Thalia el 1993.

## Referències

* ↑ «Eva Urbanová» (en txec). Čeští operní pěvci (Cantants d'òpera txecs). [Consulta: 19 abril 2020].
* ↑ Eva Urbanová, Biografia a operissimo.com (en alemany)
* ↑ «Eva Urbanová». Národní divadlo. [Consulta: 19 abril 2020].

## Enllaços externs

* Pàgina web oficial d'Eva Urbanová Arxivat 2016-11-30 a Wayback Machine.
# Chip on Board

Chip on board (COB) és un mètode de fabricació de plaques de circuit en què els circuits integrats (per exemple, microprocessadors) estan connectats (cablejats, connectats directament) a una placa de circuit imprès i coberts per una gota d'epoxi. En eliminar l'embalatge de dispositius semiconductors individuals, el producte acabat pot ser més compacte, més lleuger i menys costós. En alguns casos, la construcció COB millora el funcionament dels sistemes de radiofreqüència reduint la inductància i la capacitat dels cables del circuit integrat.
COB combina efectivament dos nivells d'embalatge electrònic: nivell 1 (components) i nivell 2 (plaques de cablejat), i es pot denominar "nivell 1.5". Una oblia de semiconductor acabada es talla en matrius. A continuació, cada matriu s'uneix físicament al PCB. S'utilitzen tres mètodes diferents per connectar els terminals del circuit integrat (o un altre dispositiu semiconductor) amb les traces conductores de la placa de circuit imprès.
A "flip xip a bord", el dispositiu està invertit, amb la capa superior de metal·lització cap a la placa de circuit. Es col·loquen petites boles de soldadura a les traces de la placa de circuit on calen connexions al xip. El xip i el tauler es fan passar per un procés de soldadura per reflux per fer les connexions elèctriques.
En "unió de filferro", el xip s'uneix al tauler amb un adhesiu. Cada coixinet del dispositiu està connectat amb un cable fi que està soldat al coixinet i a la placa de circuit. Això és semblant a la manera en què un circuit integrat es connecta al seu marc de plom, però en canvi el xip està connectat per cable directament a la placa de circuit.
En l'"enllaç automatitzat per cintes", els cables de cinta metàl·lica fina i plana s'uneixen als coixinets del dispositiu semiconductors i després es solden a la placa de circuit imprès.
Els COBs que contenen matrius de díodes emissors de llum han fet que la il·luminació LED sigui més eficient. Els COBs LED inclouen una capa de sil·lidona que conté fòsfor Ce:YAG groc que encapsula els LED i converteix la llum blava dels LED en llum blanca. Es podrien comparar amb mòduls multi xip o circuits integrats híbrids, ja que tots tres poden incorporar matrius múltiples en una sola unitat.

## Referències

* ↑ «How Chip-On-Boards are Made - learn.sparkfun.com» (en anglès). learn.sparkfun.com. https://learn.sparkfun.com.+[Consulta: 8 maig 2022].
* ↑ «The Basics of Chip on Board (COB) LEDs» (en anglès). https://www.digikey.com.+[Consulta: 19 setembre 2022].
* ↑ John H. Lau, Chip On Board: Technology for Multichip Modules, Springer Science & Business Media, 1994 ISBN 0442014414 pages 1-3